CELEX: 22013D0449
Language: hr
Date: 2013-08-07 00:00:00
Title: 2013/449/EU: Odluka br. 1/2013 Odbora za carinsku suradnju između država Istočne i Južne Afrike (ESA) i EU-a od 7. kolovoza 2013. o odstupanju od pravila o podrijetlu utvrđenih Protokolom 1 uz Privremeni sporazum kojim se utvrđuje okvir za Sporazum o gospodarskom partnerstvu između država Istočne i Južne Afrike (ESA) s jedne strane i Europske zajednice i njezinih država članica s druge strane, i o uzimanju u obzir posebne situacije Mauricijusa u vezi s konzerviranim trupcem prugavcem

7.9.2013   
            
            
               HR
            
            
               Službeni list Europske unije
            
            
               L 240/36
            
         ODLUKA br. 1/2013 ODBORA ZA CARINSKU SURADNJU IZMEĐU DRŽAVA ISTOČNE I JUŽNE AFRIKE (ESA) i EU-a
   od 7. kolovoza 2013.
   o odstupanju od pravila o podrijetlu utvrđenih Protokolom 1 uz Privremeni sporazum kojim se utvrđuje okvir za Sporazum o gospodarskom partnerstvu između država Istočne i Južne Afrike (ESA) s jedne strane i Europske zajednice i njezinih država članica s druge strane, i o uzimanju u obzir posebne situacije Mauricijusa u vezi s konzerviranim trupcem prugavcem
   (2013/449/EU)
   ODBOR ZA CARINSKU SURADNJU,
   uzimajući u obzir Privremeni sporazum kojim se utvrđuje okvir za Sporazum o gospodarskom partnerstvu između država Istočne i Južne Afrike s jedne strane i Europske zajednice i njezinih država članica s druge strane, a posebno članak 41. stavak 4. njegova Protokola 1,
   budući da:
   
               (1)
            
            
               Privremeni sporazum kojim se utvrđuje okvir za Sporazum o gospodarskom partnerstvu između država Istočne i Južne Afrike s jedne strane i Europske zajednice i njezinih država članica s druge strane (1) („privremeni SGP”) privremeno se primjenjuje od 14. svibnja 2012. između Europske unije i Republike Madagaskar, Republike Mauricijus, Republike Sejšeli i Republike Zimbabve.
            
         
               (2)
            
            
               Protokol 1 uz privremeni SGP o definiciji pojma „proizvodi s podrijetlom” i metodama administrativne suradnje sadržava pravila o podrijetlu za uvoz u Uniju proizvoda podrijetlom iz država Istočne i Južne Afrike.
            
         
               (3)
            
            
               U skladu s člankom 42. stavkom 1. Protokola 1 uz privremeni SGP, odstupanja od navedenih pravila o podrijetlu odobravaju se kada su opravdana razvojem postojećih industrija u državama Istočne i Južne Afrike.
            
         
               (4)
            
            
               U skladu s člankom 42. stavkom 5., kada se zahtjev za odstupanjem odnosi na otočnu državu, njegovom se razmatranju pristupa s pozitivnom pristranošću, posebno u odnosu na gospodarski i društveni učinak odluke koju treba donijeti, osobito s obzirom na zapošljavanje i potrebu primjene odstupanja u nekom razdoblju, uzimajući u obzir posebni položaj otočne države i njezine poteškoće.
            
         
               (5)
            
            
               Odbor za carinsku suradnju između država Istočne i Južne Afrike i EU-a odobrio je 29. studenoga, u skladu s člankom 42. stavkom 8. Protokola 1 uz privremeni SGP, automatsko odstupanje (2) državama korisnicama iz Istočne i Južne Afrike (Mauricijus, Sejšeli i Madagaskar) za 8 000 tona konzervirane tune i 2 000 tona odrezaka tune.
            
         
               (6)
            
            
               Osim prethodno navedenog automatskog odstupanja Mauricijus je podnio zahtjev za odstupanje kojim je obuhvaćena količina od 6 000 tona konzervirane tune oznaka KN 1604 14 11, 1604 14 18 i 1604 20 70 proizvedene od tune vrsta Katsuwonus pelamis (trupac prugavac), Thunnus alalunga (sabljarka), Thunnus albacares (žutoperajna tuna) i Thunnus obesus (velikooka tuna) i uvezene u Uniju u razdoblju od 1. travnja 2013. do 31. prosinca 2013., u skladu s člankom 42. stavkom 1. Protokola 1 uz privremeni SGP.
            
         
               (7)
            
            
               Mauricijski prerađivači tune uvelike se oslanjaju na isporuku tune s podrijetlom iz kružnih mreža plivarica EU-a u okviru privremenog SGP-a. U posljednje su se vrijeme smanjili ulovi trupca prugavca (Katsuwonus pelamis) podrijetlom iz Indijskog oceana što je mauricijskim prerađivačima prouzrokovalo nove poteškoće jer su se suočili s rastućom potražnjom za proizvodima na osnovi trupca prugavca u Uniji. Odobrenje odstupanja za proizvode na osnovi žutoperajne tune (Thunus albacares) nije opravdano s obzirom na to da su se ulovi žutoperajne tune s podrijetlom iz Indijskog oceana povećali. Stoga bi odstupanje trebalo odobriti samo za trupac prugavac.
            
         
               (8)
            
            
               Izvoz tune u konzervi iz Mauricijusa u Uniju u proteklih je pet godina neprekidno rastao.
            
         
               (9)
            
            
               Mauricijus ostvaruje korist od globalnih kvota predviđenih automatskim odstupanjem koje je odobreno svim državama korisnicama iz Istočne i Južne Afrike (Mauricijus, Sejšeli i Madagaskar). U slučaju da ostale države korisnice iz Istočne i Južne Afrike uporabe kvote djelomično, Mauricijus bi mogao imati koristi i od mogućih godišnjih preraspodjela količina koje te države nisu iskoristile. S obzirom na nedavnu privremenu primjenu privremenog SGP-a, još nije bilo moguće ostvariti odgovarajući nadzor nad stopom iskorištenosti automatskog odstupanja kako bi se provjerili obrasci preraspodjela neiskorištenih količina među državama korisnicama iz Istočne i Južne Afrike.
            
         
               (10)
            
            
               Mauricijus može osigurati opskrbu sirovom tunom s podrijetlom iz područja izvan Indijskog oceana u skladu s člancima 4. i 5. Protokola 1 uz privremeni SGP.
            
         
               (11)
            
            
               Tekućim pregovorima o SGP-u između Europske unije i ostalih država AKP-a iz kojih Mauricijus može osigurati opskrbu sirovom tunom s podrijetlom za svoju prerađivačku industriju mogu se ponuditi alternativne mogućnosti opskrbe tunom s podrijetlom u skoroj budućnosti.
            
         
               (12)
            
            
               Stoga je primjereno Mauricijusu odobriti odstupanje za 2 000 tona konzerviranog trupca prugavca, čime se postojećoj industriji omogućuje nastavak izvoza prema Uniji.
            
         
               (13)
            
            
               Potencijalnom preraspodjelom neiskorištenih količina među državama korisnicama iz Istočne i Južne Afrike te kumulacijom predviđenom privremenim SGP-om opravdano je privremeno odobrenje odstupanja. Kako bi se osigurala pravna sigurnost proizvođača, odstupanje treba odobriti za razdoblje od godine dana s učinkom od 1. travnja 2013.
            
         
               (14)
            
            
               Kako bi se iskoristilo odstupanje, za proizvodnju konzerviranog trupca prugavca oznaka KN 1604 14 11, 1604 14 18 i 1604 20 70 potrebno je kao sirovinu bez podrijetla koristiti smrznuti trupac prugavac (Katsuwonus pelamis) pod tarifnim brojem HS 0303.
            
         
               (15)
            
            
               Uredbom Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (3) utvrđuju se pravila o upravljanju tarifnim kvotama. Kako bi se osiguralo učinkovito upravljanje koje se provodi u uskoj suradnji između nadležnih tijela država Istočne i Južne Afrike, carinskih tijela Unije i Komisije, ta bi se pravila trebala primjenjivati mutatis mutandis na količine uvezene u skladu s odstupanjem odobrenim ovom Odlukom.
            
         
               (16)
            
            
               Kako bi se osigurao učinkovit nadzor provedbe odstupanja, nadležna tijela država Istočne i Južne Afrike trebala bi Komisiji redovito dostavljati pojedinosti o potvrdama o prometu robe EUR.1,
            
         ODLUČIO JE:
   Članak 1.
   Odstupajući od Protokola 1 uz privremeni SGP i u skladu s člankom 42. stavcima 1. i 5. tog Protokola, konzervirani trupac prugavac pod tarifnim brojem HS 1604 proizveden od trupca prugavca bez podrijetla (Katsuwonus pelamis) pod tarifnim brojem HS 0303 smatra se proizvodom s podrijetlom iz Mauricijusa u skladu s uvjetima utvrđenima člancima od 2. do 5. ove Odluke.
   Članak 2.
   Odstupanje predviđeno člankom 1. primjenjuje se u trajanju od godine dana za proizvod i količinu utvrđene Prilogom ovoj Odluci, deklarirane za puštanje u slobodan promet iz Mauricijusa u Uniju u razdoblju od 1. travnja 2013. do 31. ožujka 2014.
   Članak 3.
   Količinama utvrđenim u Prilogu upravlja se u skladu s člancima 308.a, 308.b i 308.c Uredbe (EEZ) br. 2454/93.
   Članak 4.
   Carinska tijela Mauricijusa provode količinske preglede izvoza proizvodâ iz članka 1.
   Sve potvrde o prometu robe EUR.1 koje tijela izdaju u vezi s proizvodima iz članka 1. sadržavaju uputu na ovu Odluku.
   Prije kraja mjeseca koji slijedi nakon svakog tromjesečja, carinska tijela Mauricijusa putem Tajništva Odbora za carinsku suradnju dostavljaju Komisiji izjavu o količinama za koje su izdane potvrde o prometu robe EUR.1 na temelju ove Odluke te serijske brojeve navedenih potvrda.
   Članak 5.
   Polje 7. potvrdâ o prometu robe EUR.1 izdanih na temelju ove Odluke sadržava jedan od sljedećih navoda:
   
      „Derogation - Decision No 1/2013 of the ESA-EU Customs Cooperation Committee of 7 August 2013”;
   
   
      „Dérogation - Décision no 1/2013 du Comité de Coopération Douanière AfOA-UE du 7 août 2013”.
   
   Članak 6.
   1.   Mauricijus i Unija svatko sa svoje strane poduzimaju potrebne mjere za provođenje ove Odluke.
   2.   Ako Unija na temelju objektivnih informacija utvrdi nepravilnosti, prijevaru ili višekratno neispunjenje obveza utvrđenih člankom 4., Unija može zatražiti privremenu obustavu odstupanja iz članka 1. u skladu s postupkom predviđenim člankom 22. stavcima 5. i 6. privremenog SGP-a.
   Članak 7.
   Ova Odluka stupa na snagu na dan njezina donošenja.
   Ova se Odluka primjenjuje od 1. travnja 2013.
   
      Sastavljeno u Bruxellesu 7. kolovoza 2013.
      
         
            Za Odbor za carinsku suradnju između država Istočne i Južne Afrike i EU-a
         
         
            Zajednički predsjednici
         
         Vivianne FOCK TAVE
         Péter KOVÁCS
      
   
   
      (1)  SL L 111, 24.4.2012., str. 2.
   
      (2)  SL L 347, 15.12.2012., str. 38.
   
      (3)  SL L 253, 11.10.1993., str. 1.
   
      PRILOG
      
                  Redni broj
               
               
                  Oznaka KN
               
               
                  Opis robe
               
               
                  Razdoblje
               
               
                  Količine
                  (tone)
               
            
                  09.1620
               
               
                  ex 1604 14 11, ex 1604 14 18, ex 1604 20 70
               
               
                  Konzervirani trupac prugavac (Katsuwonus pelamis) (1)
                  
               
               
                  1.4.2013. – 31.3.2014.
               
               
                  2 000
               
            
         (1)  U bilo kojem obliku ambalaže, čime se proizvod smatra konzerviranim u smislu tarifnog broja HS 1604.